Næsten en million seere fulgte med, da det sidste afsnit af 'Balladen i kolonihaven' løb over skærmen tirsdag aften. Serien om de mange og store konflikter i kolonihaveforeningen har vakt stor interesse over hele landet. - Jeg har mærket det på alt det positive respons, jeg har fået tilbage. Dels via medierne, men også ude i det danske land, siger en af seriens hovedpersoner AnaMariia Joulié Fragtrup. Hvordan er det pludselig at blive kendt? - Det kan jeg ikke mærke på den måde. Jeg bevarer stadigvæk jordforbindelsen, men det der sjovt, altså det havde jeg da aldrig nogensinde drømt om. Facebook-kommentarer skabte serien Kim Bønlykke er også medvirkende i serien. Det var ham, der først kom i kontakt med seriens tilrettelægger, Gitte Sønderby, fra produktionsselskabet Kompagniet. - Gitte lavede mærke til mig i nogle debatter på Facebook. Og så kontaktede hun mig, og så talte vi i telefonen en del gange og snakkede om de konflikter, der kunne være herude - og hvad det kunne være spændende for andre at få lov til at se, siger Kim Bønlykke. I seriens fire afsnit bliver seerne præsenteret for forskellige konflikter, hvor især de forskellige generationer krydser klinger. - Man får øjnene op for, hvor lidt der egentlig skaber ballade i det danske land. - Så der skal jo ikke så meget til. Så hvis vi begyndte at agere lidt på en mere positiv måde og var gode ved hinanden, så så det jo helt anderledes ud, siger AnaMariia Joulié Fragtrup. Kim Bønlykke tror også, at mange af seerne kan genkende nogle af konflikterne fra deres eget liv. - Folk, der er aktive i boligforeninger, sportsforeninger og så videre. Jeg tror egentlig godt, at de kan kende sig selv i noget af det. - Jeg tror også, at nogle af dem, som oplever, at der nogle gange kommer nogen udefra og laver om på tingene, uden at de nødvendigvis er med til at bestemme det. Jeg tror også, de kan se, der sker noget, de selv er ude for, siger han. Foreløbig er der kun en første sæson, men skulle buddet om en sæson to komme, så er AnaMariia Joulié Fragtrup ikke i tvivl. - Jamen, jeg er så klar. Vi skal have mere positiv energi sendt ud i verden.

Opsummering:
De seneste uger er hele Danmark begyndt at kende AnaMariia Joulié og de kolonihavejere ved Jørgen Berthelsens minde i det østlige Aalborg.